સાલ ૨૦૦૩માં બી.બી.સી. વર્લ્ડ દ્વારા થયેલ એક સર્વેમાં સૌથી લોકપ્રિય અને પ્રસિદ્ધ ગીત તરીકે ‘વંદે માતરમ્’ ગીતે બીજું સ્થાન પ્રાપ્ત કર્યું જે સૌ ભારતમાતાના સંતાનો માટે ગૌરવની બાબત છે. સાલ ૨૦૦૫માં આ ઓજસ્વી ગીતનાં સો વર્ષ પૂરાં થયાં તેના ઉપલક્ષ્યમાં આ વર્ષે અનેક સમારોહ થયા હતા. આજે પણ આ ગીત આપણા માટે એટલું જ જીવંત ગીત છે જે સ્વાતંત્ર્ય સંગ્રામમાં ક્રાંતિવીરો માટે હતું. આજે પણ આપણાં નેત્રોમાં ભારતમાતાને સર્વોચ્ચ સ્થાને સ્થાપિત કરવાનું સ્વપ્ન છે. તેના માટે સ્પન્દનો જગાવતું આ ગીત છે.